RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare a Regulamentului (CE) nr. 177/2008 din 20 februarie 2008 de stabilire a unui cadrul comun pentru registrele de uz statistic ale întreprinderilor și de abrogare a Regulamentului (CEE) nr. 2186/93 al Consiliului /* COM/2015/090 final */





1. Introducere Regulamentul (CE) nr. 177/2008[1] (denumit în continuare „Regulamentul privind registrele de întreprinderi”) stabilește un cadru comun pentru registrele de uz statistic ale întreprinderilor. Acesta a intrat în vigoare la 25 martie 2008 și a abrogat Regulamentul (CEE) nr. 2186/93[2] (denumit în continuare „Regulamentul abrogat privind registrele de întreprinderi”). Regulamentul privind registrele de întreprinderi vizează: · crearea de registre de uz statistic ale întreprinderilor de înaltă calitate și armonizate în statele membre; · îmbunătățirea statisticilor legate de globalizare. În acest scop, Regulamentul privind registrele de întreprinderi prevede ca statele membre: · să adopte toate măsurile necesare pentru a asigura calitatea registrelor lor de întreprinderi; · să transmită către Eurostat date privind grupurile multinaționale de întreprinderi și unitățile componente ale acestora. Pe termen lung, se preconizează ca îmbunătățirea calității registrelor de uz statistic ale întreprinderilor să reducă costurile pentru elaborarea statisticilor de întreprinderi și sarcina administrativă pentru respondenți. Cu toate acestea, pe termen scurt și mediu, punerea în aplicare a Regulamentului privind registrele de întreprinderi implică anumite costuri inițiale pentru institutele naționale de statistică și o ușoară creștere a sarcinii administrative în vederea atingerii nivelurilor de calitate și de armonizare necesare pentru a permite obținerea beneficiilor dorite. Articolul 6 din Regulamentul privind registrele de întreprinderi prevede prezentarea de către Comisie a unui raport adresat Parlamentului European și Consiliului privind punerea în aplicare a regulamentului, „abordând în special costul sistemului statistic, sarcina suportată de întreprinderi și beneficiile”. Acest raport analizează cele mai importante aspecte ale punerii în aplicare a Regulamentului privind registrele de întreprinderi în ceea ce privește măsurile adoptate de Comisie (Eurostat) și impactul Regulamentului privind registrele de întreprinderi asupra: · costurilor pentru institutele naționale de statistică și pentru Eurostat (sistemul statistic); · sarcinii administrative pentru respondenți; · beneficiilor în ceea ce privește calitatea registrelor de uz statistic ale întreprinderilor și îmbunătățirii măsurării statistice a fenomenului globalizării. Momentul prezentării raportului este legat de elaborarea în curs a unui regulament-cadru cuprinzător și raționalizat care să integreze statisticile de întreprinderi, precum și de planurile ulterioare de abrogare a unei serii de regulamente, inclusiv a Regulamentului privind registrele de întreprinderi. 2. Regulamentul privind registrele de întreprinderi pe scurt Toate statele membre ale Uniunii Europene (UE) păstrează registre de uz statistic ale întreprinderilor. Regulamentul privind registrele de întreprinderi stabilește un cadru comun pentru aceste registre, prin determinarea unui mod unitar de a aborda, printre altele, următoarele aspecte: definiția unităților, acoperirea, actualizarea, caracteristicile și calitatea registrelor de întreprinderi. Pentru analiza acestui subiect, trebuie luate în considerare următoarele aspecte: · registrele de întreprinderi reprezintă o resursă esențială pentru planificarea, realizarea și coordonarea adecvate ale anchetelor statistice, deoarece este necesar un cadru actualizat de sondare a întreprinderilor pentru o selectare eficientă a eșantioanelor; · dezvoltarea și standardizarea registrelor de întreprinderi, ceea ce asigură calitatea acestora, pot contribui în mod semnificativ la îmbunătățirea calității rezultatelor statistice; · este necesar un cadru comun pentru armonizarea registrelor naționale de uz statistic ale întreprinderilor în vederea realizării de statistici oficiale economice și de întreprinderi care să fie coerente și comparabile atât la nivelul țărilor, cât și al domeniilor statistice; · standardizarea registrelor de întreprinderi și a utilizării acestora reprezintă o condiție prealabilă indispensabilă pentru integrarea datelor. Spre deosebire de Regulamentul abrogat privind registrele de întreprinderi, Regulamentul privind registrele de întreprinderi aprofundează consolidarea unui cadru comun pentru armonizarea registrelor naționale. De asemenea, acesta extinde cerințele pentru a acoperi variabile suplimentare, mai ales la nivelul grupurilor de întreprinderi, reflectând în acest fel crearea pieței unice și globalizarea în curs a economiei, precum și integrarea mai pronunțată a activităților din diferite sectoare. Regulamentul privind registrele de întreprinderi a permis crearea Registrului EuroGroups (EGR) ca instrument statistic util pentru furnizarea de informații cu privire la toate relațiile de control din cadrul grupurilor multinaționale de întreprinderi. Procesul de creare a EGR constă într-un flux complex de diferite seturi de date între Eurostat și statele membre, care implică institutele naționale de statistică, băncile naționale centrale, precum și Banca Centrală Europeană. În plus, Regulamentul privind registrele de întreprinderi introduce dispoziții legate de schimbul de date confidențiale privind grupurile multinaționale de întreprinderi și unitățile componente ale acestora între Comisie (Eurostat) și institutele naționale de statistică din statele membre și între Comisie (Eurostat) și băncile centrale. Regulamentul privind registrele de întreprinderi extinde acoperirea registrelor de uz statistic ale întreprinderilor pentru a putea include, în cea mai mare măsură posibilă, toate întreprinderile active din economia națională. Acesta este motivul pentru care Regulamentul privind registrele de întreprinderi prevede includerea obligatorie în registrele de întreprinderi a următoarelor secțiuni ale NACE Rev.2: · A – Agricultură, silvicultură și pescuit · O – Administrație publică și apărare; asigurări sociale obligatorii Definiția unităților statistice din Regulamentul privind registrele de întreprinderi respectă Regulamentul (CEE) nr. 696/93 al Consiliului din 15 martie 1993 privind unitățile statistice pentru observarea și analizarea sistemului de producție comunitar[3] (denumit în continuare „Regulamentul privind unitățile statistice”). Regulamentul privind registrele de întreprinderi enumeră unitățile statistice care trebuie înregistrate în registrele de întreprinderi: unitate juridică, unitate locală, întreprindere, grup de întreprinderi. Definițiile din Regulamentul privind unitățile statistice nu au fost aplicate în mod corect în toate statele membre. Eurostat și institutele naționale de statistică colaborează în continuare pentru atingerea obiectivului unei aplicări armonizate a unităților statistice. 3. Măsuri de facilitare a punerii în aplicare Pentru a asigura punerea în aplicare a Regulamentului privind registrele de întreprinderi, a fost elaborat un set de măsuri pentru sprijinirea statelor membre pe parcursul acestui proces. Regulamente de sprijinire a punerii în aplicare Au fost adoptate două regulamente ale Comisiei pentru a contribui la punerea în aplicare a Regulamentului privind registrele de întreprinderi: (1) Regulamentul (CE) nr. 192/2009 al Comisiei din 11 martie 2009 de punere în aplicare a Regulamentului (CE) nr. 177/2008 al Parlamentului European și al Consiliului de stabilire a unui cadru comun pentru registrele de uz statistic ale întreprinderilor cu privire la schimbul de date confidențiale între Comisie (Eurostat) și statele membre[4]: acesta definește formatul, măsurile de securitate și de confidențialitate, precum și procedura de transmitere a datelor referitoare la unități individuale către Comisie (Eurostat) și de transmitere a datelor referitoare la grupurile multinaționale de întreprinderi către autoritățile naționale competente. Datele vor fi transmise prin mijloace electronice, iar Comisia (Eurostat) le va încărca prin ghișeul său unic pentru date. Comisia (Eurostat) și autoritățile naționale competente păstrează datele confidențiale, astfel cum se specifică de către autoritățile naționale, într-o zonă de securitate controlată, cu acces limitat. (2) Regulamentul (UE) nr. 1097/2010 al Comisiei din 26 noiembrie 2010 de punere în aplicare a Regulamentului (CE) nr. 177/2008 al Parlamentului European și al Consiliului de stabilire a unui cadru comun pentru registrele de uz statistic ale întreprinderilor, în ceea ce privește schimbul de date confidențiale între Comisie (Eurostat) și băncile centrale[5]: acesta definește formatul, măsurile de securitate și de confidențialitate și procedura de transmitere a datelor, utilizate exclusiv în scopuri statistice, între Comisie (Eurostat) și băncile naționale centrale și între Comisie și Banca Centrală Europeană. Schimbul de date trebuie autorizat în mod explicit de autoritatea națională competentă. Derogări Articolul 14 din Regulamentul privind registrele de întreprinderi prevede că, în cazul în care sunt necesare adaptări semnificative ale registrelor de întreprinderi, Comisia poate acorda, la cererea unui stat membru, o derogare constând în acordarea unei perioade de tranziție care nu poate depăși 25 martie 2010. Pentru agricultură, silvicultură și pescuit, administrație publică și apărare, asigurări sociale obligatorii, precum și pentru caracteristicile suplimentare legate de grupurile de întreprinderi, Comisia poate acorda o derogare la cererea unui stat membru, constând în acordarea unei perioade de tranziție care nu poate să depășească 25 martie 2013. În total, au fost acordate derogări unui număr de 15 state membre ale căror cereri au fost justificate și s-au bazat pe o nevoie legitimă. Această perioadă suplimentară a permis statelor membre să continue adaptarea sistemelor statistice naționale pentru a putea fi în conformitate cu Regulamentul privind registrele de întreprinderi. Manualul de recomandări privind registrele de întreprinderi În conformitate cu articolul 7 din Regulamentul privind registrele de întreprinderi, Comisia a publicat un manual de recomandări privind registrele de întreprinderi în care sunt explicate argumentele care stau la baza dispozițiilor Regulamentului privind întreprinderile pentru o interpretare corectă și coerentă în toate statele membre. În acest scop, Manualul de recomandări privind registrele de întreprinderi deja existent a fost actualizat printr-o strânsă cooperare între Eurostat și statele membre, iar noua sa versiune a fost publicată la 1 martie 2010. Acesta include: (i) elementele de bază: obiective, unități, conținut și acces (capitolele 1-10); (ii) demografia unităților: modificări și continuitate (capitolele 11-16, 21-22); (iii) conținut: actualizări și evoluție (capitolele 17-20); (iv) orientări privind domenii specifice (capitolele 23-24); (v) specificații privind schimbul de date între Eurostat și statele membre; (vi) glosar pentru registrele de întreprinderi. Noua versiune a Manualului de recomandări privind registrele de întreprinderi este un instrument de obținere a unor soluții mai bune pentru interpretarea corectă și coerentă a regulamentului prin identificarea și recomandarea de bune practici. Sprijin financiar pentru statele membre În vederea facilitării punerii în aplicare a Regulamentului privind registrele de întreprinderi, Eurostat a sprijinit statele membre cu subvenții pentru dezvoltarea sistemelor naționale ale acestora. Programe de formare pentru statele membre Programele de formare privind registrele de uz statistic ale întreprinderilor organizate de Eurostat au reprezentat un alt mijloc de sprijinire a statelor membre în cadrul procesului de punere în aplicare. 4. Evaluarea punerii în aplicare a Regulamentului privind registrele de întreprinderi Principala sursă de informare cu privire la punerea în aplicare a Regulamentului privind registrele de întreprinderi este ancheta anuală pe care Eurostat o realizează în 30 de țări (statele membre și două țări membre ale AELS – Elveția și Norvegia). În general, ancheta anuală acoperă în principal aspectele calitative ale punerii în aplicare și în special următoarele domenii: · sursele utilizate pentru actualizarea registrelor de întreprinderi; · tipurile de unități înregistrate (în special unitatea juridică, întreprinderea, unitatea locală și grupul de întreprinderi); · numărul de unități înregistrate; · acoperirea în ceea ce privește NACE Rev.2; · înregistrarea „caracteristicilor” (variabile utilizate în registrele de întreprinderi și enumerate în anexa la regulamentul privind registrele de întreprinderi). S-a preconizat că îmbunătățirile importante ale calității, care reprezintă principalele obiective ale Regulamentului privind registrele de întreprinderi, vor crește costurile pentru institutele naționale de statistică și sarcina administrativă pentru respondenți. S-a estimat că acest efect va fi foarte diferit de la o țară la alta, având în vedere stadiul diferit de dezvoltare a fiecărui registru național al întreprinderilor. În 2013, au fost incluse în chestionar întrebări ad-hoc privind costurile aferente sistemului statistic și sarcina pentru întreprinderi legată de punerea în aplicare a Regulamentului privind registrele de întreprinderi. Cu excepția cazului în care se indică altfel, conținutul următoarelor secțiuni rezultă din anchetele anuale (răspunsurile celor două țări AESL incluse), precum și din anumite registre administrative privind subvențiile acordate de Eurostat statelor membre. 4.1. Costuri pentru sistemul statistic 4.1.1. Costurile suportate de institutele naționale de statistică din țările respondente Costurile pentru exploatarea registrelor de întreprinderi timp de un an în sistemul statistic european și costurile suplimentare rezultate din modificările aduse Regulamentului privind registrele de întreprinderi pot fi estimate doar cu aproximație, iar cele mai multe dintre țări fie au furnizat doar informații parțiale, fie nu au putut să furnizeze nicio cifră. Aceasta se explică, printre altele, prin faptul că armonizarea registrelor de uz statistic ale întreprinderilor este un proces de lungă durată și progresiv, care a început prin Regulamentul abrogat privind registrele de întreprinderi și care este încă în derulare. Pentru numeroase țări (18), nu a fost posibilă determinarea exactă a costurilor asociate punerii în aplicare a Regulamentului privind registrele de întreprinderi dintr-un ansamblu mai larg de costuri generale (de exemplu, reproiectarea generală a sistemului informatic, personalul comun din mai multe domenii etc.). Anumite țări și-au îmbunătățit în mod individual registrele naționale de întreprinderi, astfel încât acestea erau deja conforme cu Regulamentul privind registrele de întreprinderi în momentul intrării sale în vigoare. Conform institutelor naționale de statistică, principalele cheltuieli vizează dezvoltarea necesară a sistemelor informatice în vederea conformării cu Regulamentul privind registrele de întreprinderi, precum și cheltuielile suplimentare cu personalul. O indicație mai bună a fost obținută din punct de vedere calitativ. Toate cele 30 de țări au răspuns, iar rezultatele generale au indicat că, în aproximativ 75% dintre cazuri, costul asociat punerii în aplicare a Regulamentului privind registrele de întreprinderi a fost estimat ca inexistent, neglijabil sau moderat și că doar în aproximativ un sfert dintre cazuri impactul a fost descris ca semnificativ. Anumite state membre au indicat că punerea în aplicare a Regulamentului privind registrele de întreprinderi nu a avut ca rezultat costuri suplimentare, deoarece îndeplineau deja cerințele înainte de respectiva punere în aplicare. Tabelul 1: Estimări ale costurilor realizate de institutele naționale de statistică Estimarea costurilor || Numărul de țări || Procentul unităților juridice acoperite (ancheta din 2013) Niciun cost sau costuri neglijabile || 16 || 54,0% Costuri moderate || 7 || 18,8% Costuri semnificative || 7 || 27,2% Majoritatea țărilor au considerat că punerea în aplicare a Regulamentului privind registrele de întreprinderi nu a redus nici costurile pentru lansarea anchetelor (28 din 30 de țări), nici timpul necesar pentru aceste anchete (29 de țări). 4.1.2. Sprijinul financiar acordat de Eurostat Luând în considerare diferitele etape de dezvoltare a registrelor de uz statistic ale întreprinderilor din statele membre și costurile implicate de punerea în aplicare a Regulamentului privind registrele de întreprinderi, Comisia a pus la dispoziție fonduri pentru sprijinirea statelor membre. Acestea trebuie luate în considerare la evaluarea costului total al sistemului statistic. Majoritatea proiectelor au vizat crearea sau reproiectarea registrului de întreprinderi și/sau îmbunătățirea acoperirii sale. Subvențiile acordate în perioada 2008-2013 au vizat dezvoltarea registrelor naționale de întreprinderi în vederea îmbunătățirii comunicării lor cu EGR. Obiectivele generale ale acestor subvenții au fost următoarele: · dezvoltarea și testarea corelării datelor din EGR cu cele din registrele naționale de întreprinderi; · definirea normelor naționale preferențiale și prioritare pentru EGR; · interacțiunea dintre registrul central EGR și mediile registrelor naționale de uz statistic ale întreprinderilor; · dezvoltarea și aplicarea de metode și de instrumente pentru EGR la nivel național. Valorile totale ale subvențiilor acordate statelor membre[6]: Anul || Suma plătită (EUR) || Principalul domeniu de sprijin 2008 || 352 850 || Calitatea, dezvoltarea sistemului (sursă și procese) 2009 || 370 793 || Calitatea, dezvoltarea sistemului (procese) 2010 || 440 579 || Dezvoltarea sistemului (procese) 2011 || 354 765 || Acoperire, dezvoltarea sistemului (sursă și procese) 2012 || 66 937 || Dezvoltarea sistemului (procese) 2013 || 606 366 || Dezvoltarea sistemului (sursă și procese) Suma totală plătită || 2 192 290 Sumele menționate mai sus au contribuit la îmbunătățirea capacității registrelor naționale de întreprinderi de a furniza către EGR informații cu privire la grupurile multinaționale de întreprinderi. Statele membre au primit, de asemenea, sprijin pentru punerea în aplicare a unui mod mai eficient de utilizare a datelor deja existente în economie prin simplificarea colectării datelor în vederea evitării unei duble sarcini pentru întreprinderi și prin îmbunătățirea calității informațiilor statistice. Aceasta s-a realizat prin intermediul următoarelor: colectarea datelor online, integrarea automată a datelor din diferite registre, exportul automat al datelor statistice din conturile societăților în chestionarele electronice etc. 4.2. Sarcina pentru întreprinderi Creșterea inițială estimată a sarcinii pentru întreprinderi s-a dovedit a fi foarte diferită de la o țară la alta și foarte dificil de măsurat. Cea mai importantă și mai încurajatoare concluzie a fost că sarcina nu a atins în niciun caz un nivel care să genereze probleme importante pentru respondenți. Marea majoritate a institutelor naționale de statistică respondente au fost în măsură să furnizeze doar evaluări calitative. Pentru aproximativ 70% dintre unitățile juridice acoperite de anchetă, institutele naționale de statistică nu au raportat nicio creștere a sarcinii pentru întreprinderi. Pentru două țări, Regulamentul privind registrele de întreprinderi a însemnat chiar o reducere a sarcinii. Pentru aproximativ 30% dintre unitățile juridice, institutele naționale de statistică au considerat că punerea în aplicare a Regulamentului privind registrele de întreprinderi a crescut într-un mod moderat sarcina pentru întreprinderi. Au existat cazuri de țări în care sarcina a crescut în primii ani de punere în aplicare a regulamentului ca urmare a faptului că acoperirea sectorială a fost extinsă, precum și ca urmare a necesității de a acoperi variabile suplimentare la nivelul grupurilor de întreprinderi. Tabelul 2: Evaluarea de către institutele naționale de statistică a modificării sarcinii: Evaluarea generală de către institutele naționale de statistică a modificării sarcinii pentru întreprinderi || Modificarea sarcinii pentru întreprinderi || Număr de țări || Procentul unităților juridice acoperite - (sarcină redusă) || 2 || 5,7% 0 (nicio modificare) || 18 || 63,5% + (sarcină crescută moderat) || 10 || 30,7% + (sarcină crescută în mod semnificativ) || 0 || - În aproape toate țările (29), Regulamentul privind registrele de întreprinderi nu a avut niciun impact asupra numărului de anchete realizate în rândul întreprinderilor și asupra simplificării celor existente. 23 de țări au răspuns că nu trebuie inclusă nicio întrebare suplimentară în anchetele existente. 4.3. Beneficiile Regulamentului privind registrele de întreprinderi (la nivel național și la nivelul SSE) Punerea în aplicare a Regulamentului privind registrele de întreprinderi s-a dovedit a fi benefică pentru calitatea registrelor de uz statistic ale întreprinderilor și a permis parcurgerea în continuare a unor pași importanți către măsurarea statistică a globalizării. Principalele beneficii de la nivel național raportate de institutele naționale de statistică pot fi rezumate după cum urmează: · creșterea gradului de exactitate a datelor în domenii statistice individuale (9 țări) · coordonarea între diferite domenii statistice (13 țări) · o imagine mai completă asupra întreprinderilor publice (7 țări) · date pentru registrul național al grupurilor de întreprinderi (19 țări) · armonizarea în domeniul grupurilor de întreprinderi (15 țări) · îmbunătățirea instrumentelor în scop analitic (7 țări) · îmbunătățirea instrumentelor pentru diseminarea datelor (2 țări) În plus, punerea în aplicare a Regulamentului privind registrele de întreprinderi a implicat o utilizare mai eficientă a surselor administrative pentru 15 țări, a dus la o utilizare mai extinsă a surselor comerciale pentru șapte țări și a însemnat utilizarea unor resurse administrative suplimentare pentru 13 țări. Anumite țări au subliniat faptul că, datorită informațiilor privind grupurile de întreprinderi, a fost posibilă compilarea statisticilor comerciale interne privind filialele străine pe baza datelor deja disponibile, astfel încât nu a fost necesară nicio anchetă/întrebare suplimentară. Cel mai relevant beneficiu al Regulamentului privind registrele de întreprinderi a fost la nivelul întregului sistem statistic european. Dezvoltarea EGR este un pas esențial pentru dezvoltarea de statistici exacte și comparabile privind întreprinderile europene și pentru realizarea de statistici privind globalizarea. Regulamentul privind registrele de întreprinderi și includerea informațiilor privind controlul unităților juridice în registrele de întreprinderi au permis crearea unei situații în care structura grupurilor multinaționale de întreprinderi care își desfășoară activitatea în UE și filialele naționale ale acestora sunt înregistrate în prezent fie în registrele naționale de întreprinderi, fie în registrele EuroGroups, iar statele membre au stabilit proceduri de cooperare pentru îmbunătățirea calității datelor. Alte beneficii au rezultat din creșterea coerenței și a armonizării la nivelul sistemului statistic european. Pe baza Regulamentului privind registrele de întreprinderi, etapele de dezvoltare importante includ activități din cadrul unor proiecte legate de corelarea de microdate și de stocarea de date și de lansarea unui profil european al grupurilor mari și complexe de întreprinderi. Aspecte suplimentare Pentru definirea unei întreprinderi (unitatea statistică vizată de majoritatea statisticilor de întreprinderi), cea mai mare parte a statelor membre s-au axat doar pe unitatea juridică. Această practică are un impact negativ asupra relevanței, exactității și comparabilității statisticilor europene de întreprinderi, deoarece se traduce printr-o diferență din ce în ce mai mare între realitatea economică și descrierea sa statistică (de exemplu, numărul de întreprinderi este supraestimat). Regulamentul privind registrele de întreprinderi a inițiat un proces colaborativ, care s-a extins dincolo de interacțiunea obișnuită „Comisie (Eurostat) - statele membre”; acesta a necesitat, de asemenea, o coordonare și o cooperare solide în rândul statelor membre în domeniul comunicării, al partajării de experiențe și al practicilor de lucru. În plus, a deschis drumul către o utilizare mai eficientă și mai extinsă a surselor administrative și către exploatarea de surse administrative și comerciale suplimentare. Un alt rezultat al punerii în aplicare a Regulamentului privind registrele de întreprinderi a fost publicarea „Manualului de recomandări privind registrele de întreprinderi” ca instrument de încurajare a îmbunătățirii calității, coerenței și comparabilității principiilor și conținutului registrelor de întreprinderi din statele membre. Manualul a fost actualizat în strânsă cooperare cu statele membre. Evoluții ulterioare Se desfășoară activități în cadrul sistemului statistic european în vederea promovării unei puneri în aplicare coerente a Regulamentului privind unitățile statistice în toate statele membre. Acestea includ activități legate de o abordare comună a tratamentului grupurilor multinaționale de întreprinderi. Regulamentul privind registrele de întreprinderi asigură baza pentru un sistem mai exact și comparabil al registrelor de uz statistic ale întreprinderilor, contribuind la creșterea coerenței și a calității informațiilor furnizate. Aceste activități nu s-au încheiat, ci continuă cu consolidarea funcțiilor principale ale registrelor de întreprinderi în regulamentul-cadru prevăzut pentru integrarea statisticilor de întreprinderi. Scopul este de a asigura condițiile prealabile necesare pentru integrarea orizontală și verticală a datelor statistice privind întreprinderile și de a deschide drumul către reducerea sarcinii pentru întreprinderi și a costurilor pentru institutele naționale de statistică. 5. Concluzii Echilibrul dintre beneficiile relevante, pe de o parte, și costurile moderate pentru sistem și sarcina pentru întreprinderi, pe de altă parte, duce în general la o evaluare pozitivă a punerii în aplicare a Regulamentului privind registrele de întreprinderi, chiar dacă dificultățile întâmpinate cu privire la aplicarea definiției întreprinderii conform Regulamentului privind unitățile statistice afectează punerea în aplicare a Regulamentului privind registrele de întreprinderi. [1] Regulamentul (CE) nr. 177/2008 al Parlamentului European și al Consiliului din 20 februarie 2008 de stabilire a unui cadru comun pentru registrele de uz statistic ale întreprinderilor și de abrogare a Regulamentului (CEE) nr. 2186/93 al Consiliului. JO L 61, 5.3.2008, p. 6. [2] Regulamentul (CEE) nr. 2186/93 al Consiliului din 22 iulie 1993 privind coordonarea la nivel comunitar a elaborării registrelor de uz statistic ale întreprinderilor. JO L 196, 5.8.1993, p. 1. [3] JO L 76, 30.3.1993, p. 1. [4] JO L 67, 12.3.2009, p. 14. [5] JO L 312, 27.11.2010, p. 1. [6] Pentru mai multe informații detaliate privind statele membre care au beneficiat de sprijin financiar din partea Eurostat și privind sumele exacte plătite, a se consulta anexa la prezentul raport. ANEXĂ Prezentare generală a sprijinului financiar pentru statele membre în perioada 2008-2013 Țara || Anul || Suma (EUR) || Principalul domeniu de sprijin Belgia || 2009 || 30 950 || dezvoltarea sistemului (procese) || 2010 || 118 803 || dezvoltarea sistemului (procese) || 2011 || 52 849 || dezvoltarea sistemului (procese) || total || 202 602 || Bulgaria || 2008 || 6 379 || calitate || 2009 || 7 142 || calitatea și dezvoltarea sistemului (procese) || 2011 || 42 244 || acoperirea și dezvoltarea sistemului (procese) || total || 55 765 || Cipru || 2008 || 6 166 || dezvoltarea sistemului (procese) Republica Cehă || 2008 || 12 948 || calitatea și dezvoltarea sistemului (procese) Danemarca || 2008 || 14 962 || calitatea și dezvoltarea sistemului (sursă și procese) || 2009 || 25 460 || calitatea și dezvoltarea sistemului (procese) || 2010 || 28 847 || dezvoltarea sistemului (procese) || 2011 || 57 740 || dezvoltarea sistemului (procese) || total || 127 009 || Estonia || 2008 || 3 840 || calitatea și dezvoltarea sistemului (procese) Finlanda || 2008 || 25 542 || dezvoltarea sistemului (procese) || 2009 || 38 118 || calitatea și dezvoltarea sistemului (procese) || 2010 || 36 470 || dezvoltarea sistemului (procese) || 2011 || 43 164 || dezvoltarea sistemului (procese) || total || 143 295 || Franța || 2008 || 18 762 || dezvoltarea sistemului (procese) || 2009 || 5 883 || dezvoltarea sistemului (procese) || 2010 || 18 247 || dezvoltarea sistemului (procese) || 2013 || 209 271 || dezvoltarea sistemului (sursă și procese) || total || 252 163 || Germania || 2008 || 101 182 || calitatea și dezvoltarea sistemului (sursă și procese) || 2009 || 47 317 || dezvoltarea sistemului (procese) || 2010 || 46 467 || dezvoltarea sistemului (procese) || 2012 || 66 937 || dezvoltarea sistemului (procese) || 2013 || 90 309 || dezvoltarea sistemului (sursă și procese) || total || 352 212 || Ungaria || 2009 || 18 794 || dezvoltarea sistemului (procese) || 2011 || 49 298 || dezvoltarea sistemului (sursă și procese) || total || 68 092 || Irlanda || 2009 || 12 996 || dezvoltarea sistemului (procese) Letonia || 2008 || 5 941 || dezvoltarea sistemului (procese) || 2009 || 6 962 || dezvoltarea sistemului (procese) || total || 12 903 || Lituania || 2008 || 2 686 || dezvoltarea sistemului (procese) || 2009 || 8 843 || dezvoltarea sistemului (procese) || total || 11 529 || Malta || 2008 || 3 134 || dezvoltarea sistemului (procese) Țările de Jos || 2008 || 20 411 || calitatea și dezvoltarea sistemului (sursă și procese) || 2009 || 43 283 || dezvoltarea sistemului (procese) || total || 63 695 || Polonia || 2008 || 14 366 || calitatea și dezvoltarea sistemului (procese) || 2010 || 24 126 || dezvoltarea sistemului (procese) || 2013 || 25 070 || dezvoltarea sistemului (procese) || total || 63 561 || Portugalia || 2008 || 32 501 || calitatea și dezvoltarea sistemului (sursă și procese) || 2009 || 36 724 || dezvoltarea sistemului (procese) || 2010 || 102 814 || dezvoltarea sistemului (procese) || 2013 || 69 861 || dezvoltarea sistemului (procese) || total || 241 900 || România || 2008 || 8 723 || dezvoltarea sistemului (procese) || 2009 || 6 062 || dezvoltarea sistemului (procese) || 2011 || 33 491 || dezvoltarea sistemului (procese) || total || 48 276 || Slovacia || 2008 || 7 687 || dezvoltarea sistemului (procese) || 2009 || 20 712 || dezvoltarea sistemului (procese) || 2013 || 151 242 || dezvoltarea sistemului (procese) || total || 179 641 || Slovenia || 2011 || 59 511 || dezvoltarea sistemului (sursă și procese) || 2013 || 22 017 || dezvoltarea sistemului (procese) || total || 81 528 || Spania || 2008 || 5 851 || calitatea și dezvoltarea sistemului (procese) || 2013 || 38 597 || dezvoltarea sistemului (procese) || total || 44 448 || Suedia || 2008 || 25 179 || dezvoltarea sistemului (procese) || 2009 || 45 311 || dezvoltarea sistemului (procese) || 2010 || 64 805 || dezvoltarea sistemului (procese) || total || 135 295 || Regatul Unit || 2008 || 36 590 || calitatea și dezvoltarea sistemului (sursă și procese) || 2009 || 16 235 || dezvoltarea sistemului (procese) || 2011 || 16 468 || dezvoltarea sistemului (procese) || total || 69 293 || Total UE || 2008 || 352 850 || || 2009 || 370 793 || || 2010 || 440 579 || || 2011 || 354 765 || || 2012 || 66 937 || || 2013 || 606 366 || || total || 2 192 290 ||